黄庭坚
寄上高李令怀道
李侯湖海士，瓜葛附婚友。
平生各转蓬，未曾接樽酒。
寄声维劳勤，江路常永久。
节物居然秋，蜕虫悲高柳。
传闻辟学馆，鼓士荐豚韭。
能使珥笔黔，稍知忠信有。
骄虎缩爪距，诗礼开户牖。
事胜感邦人，伐山谋不朽。
武功笔如椽，文字烂琼玖。
谓予有书癖，摹篆写科斗。
不珍金石刻，要我一挥肘。
安知乃儿戏，敢传万世後。
摩拂幼妇篇，慙非换鹅手。
公其勤劳来，嘉政民父母。
不用琢苍崖，丰碑在人口。